
_START_ARTICLE_
Abdel Aziz Mahmoud
_START_SECTION_
Baggrund
_START_PARAGRAPH_
Abdel Aziz Mahmouds  forældre voksede op i Libanon som børn af statsløse palæstinensere, men faderen flygtede i 1982 til Abu Dhabi efter at være blevet truet på livet af de syriske tropper i Libanon. Hans forlovede fulgte efter, og samme år blev de gift i Abu Dhabi, hvor deres ældste søn Abdel blev født året efter. I 1984 flygtede familien til Danmark efter at have fået problemer med efterretningstjenesten i Abu Dhabi. Efter nogle midlertidige ophold boede familien under Abdels opvækst successivt i Greve Strand, Middelfart og Ølstykke. Familien fik yderligere tre børn, der alle er født i Danmark. Abdels ældste lillebror Murad med kunstnernavnet Muri udgør den ene halvdel af popduoen Muri & Mario._NEWLINE_Abdel Aziz Mahmoud blev student fra Stenløse Gymnasium & HF i 2002 og journalist fra Danmarks Journalisthøjskole i 2007.
_START_SECTION_
Karriere
_START_PARAGRAPH_
I 2005 instruerede Abdel Aziz Mahmoud kortfilmen Vejenes dronning sammen med Anne Marie Korup._NEWLINE_Abdel Aziz Mahmoud har medvirket i filmen Kald mig bare Aksel, arbejdet som journalist på TV-Avisen og P3 og været vært på ungdomsprogrammet Smæk for Skillingen, på DR Update og på en sæson af TV 2-programmet Basta. Derefter blev han vært på DR's Aftenshowet._NEWLINE_Under Eurovision Song Contest 2014 i København optrådte han sammen med Ulla Essendrop som vært i pressecenteret. Senere samme år blev han udviklingsredaktør hos Nordisk Film TV.
_START_SECTION_
"Hvor taler du flot dansk!"
_START_PARAGRAPH_
Under indtryk af den danske flygtninge- og indvandrerdebat begyndte Abdel Aziz Mahmoud i 2015 at deltage i den offentlige debat via de sociale medier og skrev i sommeren 2015 sit første debatindlæg "Jeg har ikke lyst til at skrive det her" om livet som "ikke-særlig muslim" i Danmark. Derefter deltog han i en række paneldebatter om emnet og udgav i april 2016 bogen Hvor taler du flot dansk!, hvor han beskrev sin egen families erfaringer med at finde sig til rette i Danmark i det, han ironisk kalder "klaphattekapløbet". Bogen var dermed en kombineret selvbiografi og debatindlæg. I et interview i dagbladet BT i anledning af bogudgivelsen nævnte han, at opskriften på succesfuld integration bestod af "kollegaskab, naboskab og venskab". I Information mente anmelderen, at bogen også var en "kærligt ironisk genfortælling af de mange snubletråde, som danskere spænder op for anderledes udseende"._NEWLINE_Bogen toppede Bog & Idés bestsellerliste over biografier._NEWLINE_Abdel Aziz Mahmoud holder foredrag med udgangspunkt i bogen.
_START_SECTION_
Tilbage på DR
_START_PARAGRAPH_
Samme år som sin første bogudgivelse kom Abdel Aziz Mahmoud tilbage til DR hvor han indtog værtsrollen i et nyoprettet ugentligt live DR P1 halvtimesprogram Shitstorm som undersøgte aktuelle shitstorme på sociale medier._NEWLINE_Programmet havde premiere den 12. maj 2016._NEWLINE_I samme periode stod Abdel Aziz Mahmoud for en række portrætprogrammer med politisk fokus. Programmerne blev sendt på DR2. I Skippers store dag fulgte Abdel Aziz Mahmoud Pernille Skipper på dagen for hendes udnævnelse til Enhedslistens partileder. De senere udsendelser fik undertitlen Adgang med Abdel._NEWLINE_I et af programmerne, Pia K's folketing - Adgang med Abdel, fulgte Abdel Aziz Mahmoud Pia Kjærsgaard på Folketingets sidste dag før sommerferien._NEWLINE_Et andet program, Daniel Carlsen for danskerne - Adgang med Abdel indeholdt en diskussion mellem Abdel Aziz Mahmoud og Daniel Carlsen, partilederen af Danskernes Parti._NEWLINE_Abdel Aziz Mahmoud tweetede at det var "Det absolut sværeste program, jeg har lavet i 10 år"._NEWLINE_Andre personer der har været genstand for et program i serien er for eksempel Søren Pind, Sara Omar, Svend Brinkmann og Ole Birk Olesen._NEWLINE_Emner berørt har eksempelvis været medicinsk canabis, bandekrig og overvågning i forbindelse med demens._NEWLINE_To DR-serier havde fokus på Abdel Aziz Mahmouds personlige aspekter:_NEWLINE_Familien fra Lærkevej og Helvedes homo - en muslim springer ud.
_START_SECTION_
Folketingsvalg 2019
_START_PARAGRAPH_
Før valget købte Abdel Aziz Mahmoud domænenavnet stram-kurs.dk og ledte besøgende til sin egen hjemmeside. Domænenavnet lå tæt op af det nye parti stramkurs.dk, som er partisiden for Rasmus Paludans politiske parti. Abdel Aziz Mahmoud havde domænet i en uge før han selv suspenderede det. I mellemtiden var han blevet beskyldt for at krænke væsentlige samfundsinteresser i forbindelse med valget. Der blev ikke ført en sag på det, men en advokat har udtalt at der formentligt har været tale om et brud på loven og at det minder om typosquatting.